ORDE do 27 de febreiro de 2009 pola que se aproban as bases reguladoras e se procede á convocatoria pública para a concesión dunha bolsa de formación en planificación e prospectiva en materia de igualdade no ámbito da ciencia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 18/03/2009

A Vicepresidencia da Igualdade e do Benestar é o departamento da administración autonómica a que lle corresponde o exercicio, como propias, das competencias e funcións en materia de igualdade de xénero, tal e como se recolle no artigo 1 do Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar.
A Secretaría Xeral da Igualdade, tal e como establece no artigo 5 do dito decreto, é o órgano a que lle corresponden, entre outras, as funcións relativas ás políticas da Xunta de Galicia en materia de xénero, de loita contra a discriminación por razón de sexo, e de promoción da igualdade entre mulleres e homes. Polo tanto, unha das súas finalidades é integrar o principio de igualdade de xénero en todas as fases de aplicación, control e avaliación dos proxectos e programas que se desenvolvan con apoio da Administración pública galega.
Deste xeito, considérase necesario que as/os tituladas/os superiores universitarias/os, poidan adquirir unha formación práctica en contacto directo cos organismos, institucións e centros directivos da Administración pública galega que están a traballar no eido da integración da perspectiva de xénero, de xeito que poidan adquirir un enfoque diferente e diverso ao que, probablemente, poderían acadar no sector privado.
Contribúese así a completar a formación de profesionais co obxectivo de que poidan aplicar os coñecementos adquiridos durante este período de formación en canto á planificación e prospectiva en materia de igualdade, na súa vida profesional e deste xeito promover a integración da igualdade de xénero nos ámbitos en que desenvolvan o seu traballo.
Así, a Vicepresidencia da Igualdade e do Benestar pretende apoiar e complementar a formación das/os tituladas/os superiores universitarias/os, e dentro das súas dispoñibilidades orzamentarias, promover as accións formativas obxecto desta convocatoria.
Esta convocatoria axústase ao disposto na Lei 9/2007, do 13 de xuño, de subvencións de Galicia e demais normativa de desenvolvemento e, así mesmo, adáptase ao disposto na Lei 38/2003, do 17 de novembro, xeral de subvencións, no seu regulamento, aprobado polo Real decreto 887/2006, do 21 de xullo, tendo en conta en todo caso os principios de publicidade, transparencia, concorrencia, obxectividade, igualdade, non discriminación, eficacia no cumprimento dos obxectivos fixados pola Administración da Xunta de Galicia e eficiencia na asignación e utilización dos recursos públicos e os demais requisitos exixidos na Lei 16/2008, do 23 de decembro de orzamentos xerais da Comunidade Autónoma de Galicia para o ano 2009.
Na súa virtude, e no uso das atribucións que me foron conferidas,
DISPOÑO:
Artigo 1º.-Obxecto, réxime e finalidade.
1. Esta orde ten por obxecto a convocatoria, en réxime de concorrencia competitiva, dunha bolsa de formación destinada a tituladas/os superiores universitarias/os, e proceder á súa convocatoria.
2. A finalidade desta bolsa é contribuír á formación da/o bolseira/o en planificación e prospectiva en materia de igualdade de oportunidades no ámbito da ciencia, a través de accións e actividades de colaboración coa Secretaría Xeral da Igualdade da Vicepresidencia da Igualdade e do Benestar.
Artigo 2º.-Requisitos das/os solicitantes.
1. Poderán solicitar a concesión destas bolsas as persoas que reúnan os seguintes requisitos:
a) Posuír a nacionalidade española ou ser nacional dalgún estado membro da Unión Europea.
b) Ser natural de Galicia ou ter veciñanza administrativa en Galicia.
c) Titulación: poderán optar a esta bolsa as/os tituladas/os superiores universitarias/os que obtivesen a licenciatura con posterioridade ao 1 de xaneiro de 2003. Os títulos universitarios obtidos no estranxeiro ou en centros españois non públicos deberán estar debidamente homologados de acordo coa lexislación vixente do Estado español.
2. Non ter concedida anteriormente unha bolsa de formación de iguais características convocada pola Secretaría Xeral da Igualdade.
3. Non poderán obter condición de beneficiaria/o a persoa en que concorra algunha das causas expresadas no artigo 10 da Lei 9/2007, do 13 de xuño, de subvencións de Galicia.
Artigo 3º.-Financiamento.
1. Para a concesión desta bolsa destínase un importe total máximo de 11.250 euros que se imputará á aplicación orzamentaria 05.30.313.B.481.2.
2. A asignación do gasto queda condicionada á existencia de crédito adecuado e suficiente para o seu financiamento nos orzamentos xerais da comunidade autónoma.
Artigo 4º.-Duración e dotación económica.
1. A duración da bolsa comezará o día que se produza a incorporación da persoa beneficiaria, que será determinado pola Secretaría Xeral da Igualdade, e rematará o 31 de decembro de 2009. O importe total da bolsa non excederá os 11.250 euros.
2. A dotación económica da bolsa será de 1.125 euros mensuais, que están suxeitos ás retencións que procedan e serán aboados por meses vencidos, ou a cantidade proporcional ao número de días de desfrute, os meses de inicio e finalización da bolsa.
As persoas que obteñan a bolsa terán dereito a un seguro de asistencia sanitaria e de accidentes.
Artigo 5º.-Natureza xurídica da relación.
A condición de beneficiaria/o desta bolsa non xerará ningún tipo de vínculo laboral, administrativo nin de calquera outra natureza contractual ou legal coa Xunta de Galicia, e tampouco suporá a súa alta en ningún réxime da Seguridade Social. Os dereitos e obrigas cínguense exclusivamente aos estipulados nesta orde.
Artigo 6º.-Incompatibilidades.
A percepción desta bolsa será incompatible con calquera outra axuda, subvención, ingreso ou recurso para a mesma finalidade procedente de calquera administración ou ente público ou privado, estatal, da Unión Europea ou de organismos internacionais concedidas para o mesmo período. Tamén será incompatible con outras bolsas, con soldos ou salarios que impliquen vinculación contractual ou estatutaria das persoas interesadas e coa percepción da prestación por desemprego.
Artigo 7º.-Solicitudes, documentación e prazo de presentación.
1. As solicitudes, debidamente asinadas pola/o solicitante e segundo o modelo oficial que figura como anexo I dirixiranse á Secretaría Xeral da Igualdade da Vicepresidencia da Igualdade e do Benestar e presentaranse na oficina de rexistro e información no complexo administrativo de San Caetano (edificio administrativo San Caetano, s/n, código postal 15781, en Santiago de Compostela); ou ben por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Deberá xuntárselle á solicitude a seguinte documentación:
a) Fotocopia do DNI (por ambas as caras) da persoa solicitante.
b) Certificación académica completa orixinal ou fotocopia compulsada.
c) Certificación de inscrición no padrón de habitantes do municipio da súa residencia.
d) Curriculum vitae (asinado en cada folla), xunto cos documentos orixinais ou copias cotexadas que acrediten os méritos alegados.
e) Méritos: fotocopia dos méritos alegados, só contarán aqueles méritos dos que se achegue proba documental.
f) Declaración de non incorrer nas causas de exclusión para ser beneficiarias/os de axudas ou subvencións que sinala o artigo 10 da Lei 9/2007, do 13 de xuño, de subvencións de Galicia, así como doutras axudas solicitadas ou concedidas (anexo II).
A presentación da solicitude implica o coñecemento e a aceptación das bases desta convocatoria. Así mesmo, comporta a autorización da persoa solicitante ao órgano xestor concedente para comprobar de oficio o cumprimento das súas obrigas tributarias co Estado, coa Comunidade Autónoma de Galicia e coa Seguridade Social, a través de certificados telemáticos, de acordo co establecido no artigo 20.3º da Lei 9/2007, do 13 de xuño, de subvencións de Galicia.
3. O prazo para a presentación de solicitudes e da documentación sinalada no punto anterior será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
4. No caso de dúbida ou necesidade de máis información relativa á solicitude ou á súa tramitación, poderán dirixirse á Secretaría Xeral da Igualdade a través dos teléfonos 981 95 76 83/981 54 73 97, do número de fax 981 95 76 90 ou do enderezo de correo electrónico igualdade@xunta.es.
Artigo 8º.-Instrución do procedemento.
1. A instrución do procedemento correspóndelle á Secretaría Xeral da Igualdade.
2. O órgano instrutor realizará de oficio cantas actuacións crea necesarias para a determinación, o coñecemento e comprobación dos datos en virtude dos cales se debe formular a proposta de resolución. Se a solicitude non estivese debidamente cuberta ou non se xuntase a documentación exixida, requirirase a/o solicitante para que, no prazo máximo e improrrogable de dez días, emende as faltas ou remita a documentación requirida. De non facelo así, terase por desistida/o da súa solicitude e procederase conforme o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Sen prexuízo do disposto no parágrafo anterior, poderán requirirse as/os solicitantes para que acheguen cantos datos, documentos complementarios e aclaracións resulten necesarios para a tramitación e resolución do procedemento.
Artigo 9º.-Procedemento de avaliación e baremo.
1. Para a avaliación das solicitudes admitidas constituirase unha comisión de valoración que estará integrada por:
Presidenta: a subdirectora xeral de Promoción da Igualdade ou persoa en quen delegue.
Vogais: a subdirectora xeral de Tratamento da Violencia de Xénero, a xefa do Servizo de Análise e Coordinación das Políticas de Igualdade, e o xefe da sección de Tramitación da Subdirección Xeral de Promoción da Igualdade.
Secretaria/o: unha/un funcionaria/o da Secretaría Xeral da Igualdade.
Se, por calquera causa, algunha/algún das/os compoñentes da Comisión de Valoración non puidese asistir cando se reúna para o exame das solicitudes, será substituída/o pola/o funcionaria/o designada/o para o efecto pola súa presidenta.
2. As persoas que compoñen a Comisión de Valoración poderán ser asesoradas por persoas expertas, que poderán asistir con voz pero sen voto.
3. A Comisión de Valoración examinará as solicitudes admitidas, e valorará os méritos acreditados conforme o seguinte baremo:
a) Doutoramento:
-Pola realización total dos cursos de doutoramento ou tese de licenciatura: 0,5 puntos.
b) Coñecemento da lingua galega: deberá acreditarse mediante certificado do curso do grao correspondente debidamente homologado polo órgano competente en materia de política lingüística da Xunta de Galicia, ou ben con títulos expedidos pola Escola Oficial de Idiomas.
-Cursos organizados e impartidos polas escolas oficiais: 1 punto por cada curso.
-Curso de iniciación ou Celga 3: 0,5 punto.
-Curso de perfeccionamento ou Celga 4: 1 punto.
c) Coñecemento de idiomas estranxeiros: no caso de alegar coñecementos de idiomas estranxeiros, será necesario acreditalo mediante títulos ou diplomas expedidos pola Escola Oficial de Idiomas, institución ou centro homologado oficialmente.
-Curso organizados e impartidos polas escolas oficiais de idiomas: 1 punto por curso.
-Cursos organizados e impartidos polas universidades ou outros organismos oficiais: 0,5 puntos se son 75 ou menos horas, 0,75 puntos para os cursos de máis de 75 horas.
d) Formación complementaria en materias relacionadas coa igualdade entre mulleres e homes e/ou de xénero: 0,01 puntos por cada hora expresamente acreditada cun máximo de 5 puntos.
4. A Comisión de Valoración realizará, se procede, unha entrevista persoal ás/aos candidatas/os que superen unha puntuación mínima que será determinada pola comisión. Estas persoas deberán presentar un proxecto de traballo sobre a muller e a ciencia na sociedade. A entrevista versará sobre os méritos curriculares e sobre o dito proxecto de traballo, tendo unha duración máxima de vinte minutos. A comisión poderá estar asesorada polo persoal técnico ou profesional que considere necesario e que poderá asistir ás sesións con voz pero sen voto. A entrevista será valorada de 0 a 4 puntos.
5. No caso de empate, terá preferencia a solicitude con maior puntuación na alínea a) do baremo, e en segundo lugar con maior puntuación na alínea d). De persistir o empate resolverase atendendo á data de presentación da solicitude.
Artigo 10º.-Proposta provisional de adxudicataria/o.
1. O órgano instrutor formulará a proposta de resolución provisional, que será publicada na páxina web www.xunta.es/vicepresidencia e notificada á persoa beneficiaria, que disporá dun prazo de 10 días para a súa aceptación, transcorrido o cal, sen que se producise manifestación expresa, entenderase tacitamente aceptada. Incluirase unha listaxe de reserva, integrada polas/os solicitantes valorados cun mínimo de 3 puntos na fase de entrevista segundo a orde de puntuación consecutiva, que se terá en conta no suposto de renuncia da persoa adxudicataria.
2. A proposta de resolución non crea ningún dereito a favor da/o beneficiaria/o proposta/o fronte á Administración mentres non se lle notificase a resolución de concesión.
Artigo 11º.-Resolución e recursos.
1. A/o secretaria/o xeral da Igualdade, por delegación do vicepresidente da Igualdade e do Benestar, ditará resolución de concesión ou denegación da bolsa.
2. A resolución ditarase no prazo máximo de catro meses contados desde o día seguinte ao da publicación desta orde no Diario Oficial de Galicia. Transcorrido o prazo sen resolución expresa, as solicitudes entenderanse desestimadas.
3. As resolucións expresas ou presuntas dos expedientes tramitados ao abeiro do disposto nesta orde esgotarán a vía administrativa e contra elas caberá interpoñer os seguintes recursos:
a) Recurso potestativo de reposición ante o mesmo órgano que ditou o acto, no prazo dun mes contado a partir do día seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto.
Artigo 12º.-Réxime das actividades de formación.
A persoa beneficiaria da bolsa realizará as accións de formación nas dependencias da Secretaría Xeral da Igualdade da Vicepresidencia da Igualdade e do Benestar, en Santiago de Compostela, baixo a indicación das/os titoras/es que lle asigne a secretaria xeral da Igualdade.
Co fin da facilitar a súa formación, a/o bolseira/o contará co asesoramento, orientación e dirección dun/dunha titor/a, que definirá con anterioridade as accións que deban realizar e a formación que deberán recibir.
Artigo 13º.-Obrigas da persoa beneficiaria da bolsa.
1. A persoa beneficiaria desta bolsa está sometida ás obrigas sinaladas no artigo 11 da Lei 9/2007, do 13 de xuño, de subvencións de Galicia, e 14 da Lei 38/2003, do 17 de novembro, xeral de subvencións, sen prexuízo do cal quedará suxeita ás seguintes obrigas:
a) Presentar, ao inicio da bolsa, declaración de non percibir outras subvencións, bolsas, axudas, ingresos ou recursos que financien as actividades subvencionadas, así como soldos ou salarios que impliquen vinculación contractual ou estatutaria das/dos interesadas/os.
b) Presentar, tamén ao inicio da bolsa, certificación médica que acredite non padecer enfermidade nin estar afectada/o por limitacións físicas ou psíquicas que sexan incompatibles co desenvolvemento das funcións que vaia desenvolver.
c) Comunicar a súa renuncia, no caso de que se produza con posterioridade ao inicio da colaboración, á Secretaría Xeral da Igualdade, con cinco días de antelación á data de cesamento.
d) Comunicar á Secretaría Xeral da Igualdade a obtención doutras bolsas ou axudas así como de calquera outra alteración dos requisitos impostos ás persoas beneficiarias para o outorgamento destas bolsas.
e) Proceder ao reintegro dos fondos percibidos nos supostos previstos no artigo 16º desta orde.
f) Seguir as indicacións técnicas das persoas que as/os coordinen.
2. Así mesmo, as/os bolseiras/os deberán presentar á Secretaría Xeral da Igualdade, no prazo dun mes desde que finalice o período de formación, unha memoria resumo das actividades realizadas no desenvolvemento do seu traballo.
Artigo 14º.-Pagamento da bolsa.
1. O pagamento da bolsa de formación realizarase por períodos mensuais vencidos e logo de que o/a titor/a expida certificación de aproveitamento respecto do programa inicialmente proxectado e os obxectivos previstos.
2. Para o último pagamento será necesario presentar unha memoria co visto e prace das/os titoras/es, das actividades realizadas.
3. No caso de producirse a incorporación ou o cesamento nun día distinto ao primeiro ou ao último de cada mes, a/o bolseira/o percibirá o importe que proporcionalmente corresponda ao número de días que goce da bolsa.
Artigo 15º.-Infraccións e sancións.
Á persoa beneficiaria da axuda regulada nesta orde seralle de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 16º.-Reintegro.
1. Non se poderá exixir o pagamento da bolsa e procederá o seu reintegro total ou parcial e a exixencia dos xuros de mora nos casos previstos no artigo 33 da Lei 9/2007, do 13 de xuño, de subvencións de Galicia.
2. A tramitación do procedemento de reintegro realizarase consonte o disposto nos artigos 37 e seguintes da Lei 9/2007, do 13 de xuño, de subvencións de Galicia.
3. As cantidades que teña que reintegrar a/o beneficiaria/o terán a consideración de ingresos de dereito público e resultará aplicable para a súa cobranza o previsto no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 17º.-Modificación da resolución de concesión.
Toda alteración das condicións tidas en conta para a concesión da bolsa, e en todo caso, o incumprimento das obrigas recollidas no artigo 14º por parte da/o beneficiaria/o, poderá dar lugar á modificación da resolución de concesión.
Artigo 18º.-Publicidade.
1. De conformidade co artigo 15 da Lei 9/2007, do 13 de xuño, de subvencións de Galicia, e co artigo 13 da Lei 4/2006, do 30 de xuño, de transparencia e de boas prácticas na Administración pública galega, a Vicepresidencia da Igualdade e do Benestar publicará no Diario Oficial de Galicia e na súa páxina web oficial o nome da persoa beneficiaria da bolsa concedida, polo que a presentación da solicitude leva implícita a autorización para o tratamento necesario dos datos do/a beneficiario/a e da súa publicación na citada páxina web.
2. Así mesmo, en cumprimento co disposto nos números 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, as persoas beneficiarias autorizan a Vicepresidencia da Igualdade e do Benestar a incluír e facer público, tanto no Diario Oficial de Galicia coma nos rexistros de axudas, subvencións, convenios e de sancións, os datos relevantes referidos á axuda recibida así como ás sancións impostas.
Artigo 19º.-Normativa aplicable.
En todo o non previsto nesta orde aplicarase o disposto para esta materia na Lei 9/2007, do 13 de xuño, de subvencións de Galicia e demais normativa de desenvolvemento, na Lei 38/2003, do 17 de novembro, xeral de subvencións, no Real decreto 887/2006, do 21 de xullo, e demais normativa que resulte de aplicación.
Disposición adicional
Única.-Apróbase a delegación de atribucións do vicepresidente da Igualdade e do Benestar na/o secretaria/o xeral da Igualdade para resolver a concesión, denegación, modificación ou revogación das bolsas reguladas nesta orde, así como para autorizar e dispoñer os gastos, o recoñecemento das obrigas e a proposta de pagamento, en relación co disposto no artigo 73 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Facúltase a/o secretaria/o xeral da Igualdade para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de febreiro de 2009.
Anxo Manuel Quintana González
Vicepresidente da Igualdade e do Benestar
Ver referencia pdf "05400D004P010.PDF"
Ver referencia pdf "05400D005P016.PDF"